Z A K LJ U Č C I

s 5. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 21. studenog 2018. godine

*Upit:*

*Da li prilikom izračuna za položajni dodatak glavne sestre službe trebaju uzeti u obzir i položajni dodaci glavnih sestara odjela?*

**Zaključak broj 13:**

**Prilikom izračuna položajnog dodatka glavne sestre službe ne uzimaju se u obzir i položajni dodaci glavnih sestara odjela nego dodaci za uvjete rada koje ostvaruju zdravstveni radnici I, II i III vrste na odjelima te službe.**

*Upit:*

*Da li liječnici koji se nalaze na specijalizaciji imaju ista prava kao i njihovi mentori, odnosno liječnici koji su već završili specijalizaciju i rade samostalno, u smislu prava na dodatnih 5 dana godišnjeg odmora?*

**Zaključak broj 14:**

**Radnik ima pravo na dodatnih 5 dana godišnjeg odmora prema posebnim uvjetima rada ukoliko najmanje 2/3 radnog vremena za predmetnu kalendarsku godinu provodi na jednom od radnih mjesta navedenim u članku 33. stavku 1. podstavku e). Kolektivnog ugovora.**

*Upit:*

*Ima li liječnik specijalist koji radi s bolesnicima koji se liječe od aktivne TBC ili u jedinici intenzivnog liječenja 2/3 radnog vremena, a koji je ujedno pomoćnik ravnatelja za kvalitetu ili zamjenik ravnatelja, pravo na dodatak od 25% s osnova posebnih uvjeta rada.*

*Ima li liječnik specijalist koji radi na odjelu ili ambulanti, a koji je ujedno pomoćnik ravnatelja za kvalitetu ili zamjenik ravnatelja, pravo na dodatak od 16% s osnova posebnih uvjeta rada kao zdravstveni radnik specijalist u bolnici (ukoliko ne ispunjava uvjet za dodatak od 25%)?*

*Ima li liječnik specijalist koji radi na odjelu ili ambulanti, a koji je ujedno pomoćnik ravnatelja za kvalitetu ili zamjenik ravnatelja, pravo na dodatak od 12% zbog iznimne odgovornosti za život i zdravlje ljudi?*

**Zaključak broj 15:**

**Liječnici specijalisti koji su raspoređeni na poslove pomoćnika ili zamjenika ravnatelja imaju pravo na dodatak na plaću od 12% zbog iznimne odgovornosti za život i zdravlje ljudi, ali nemaju pravo na dodatak specijalista s osnova posebnih uvjeta rada nego ostvaruju pravo na dodatak na osnovnu plaću s osnova posebnih uvjeta rada od 7%.**

*Upit:*

*Imamo potrebu zapošljavanja dostavljača, možemo li preuzeti radnika iz gradske ljekarne. Županija kao osnivač je suglasna ukoliko postoji zakonska osnova.*

**Zaključak broj 16:**

**Raspisivanje javnog natječaja za zasnivanje radnog odnosa u zdravstvenim ustanovama nije potrebno u slučaju kad radnik prelazi iz jedne zdravstvene ustanove u drugu na iste poslove.**

**Za prelazak radnika potrebna je pisana suglasnost radnika te suglasnost jednog i drugog poslodavca.**

*Upit:*

*Ostvaruju li radnici koji rade u smjenskom radu, a na dan praznika koriste dan tjednog odmora, godišnji odmor i sl. pravo na nadoknadu plaće za praznik?*

*Ukoliko imaju, pod uvjetom da im od dana stupanja na snagu KU nije isplaćivana naknada za praznik, imaju li pravo na isplatu neisplaćene nadoknade?*

**Zaključak broj 17:**

**Sukladno Kolektivnom ugovoru redovni mjesečni fond radnih sati su sati koje radnik treba odraditi u tekućem mjesecu na bazi 40-satnog radnog tjedna. Mjesečni fond radnih sati tvori umnožak radnih dana (bez subota i nedjelja) u tekućem mjesecu s 8 sati.**

**Mjesečni fond radnih sati treba za sve radnike biti isti, bez obzira rade li samo u prvoj smjeni, smjenskom radu i turnusu ili u dežurstvu i pripravnosti. Sve što prelazi mjesečni fond radnih sati ulazi u prekovremeni rad i tako treba biti plaćeno.**

**Sati odrađeni prema redovitom rasporedu radnog vremena na blagdan ili neradni dan u smislu Zakona o blagdanima i neradnim danima i dan Uskrsa evidentiraju se kao redovni rad i ubrajaju u redovnu mjesečnu satnicu.**

**Prekovremenim radom smatra se svaki sat rada duži od predviđenog rada utvrđenog dnevnim rasporedom rada, kao i svaki sat rada duži od redovnog mjesečnog fonda radnih sati.**

**Radnik koji radi u dane blagdana, neradnih dana utvrđenih zakonom i na dan Uskrsa ima pravo na plaću uvećanu za 150% prema stvarno odrađenim satima.**

**Svi radnici, bez obzira na oblik rada, koji ne rade na dan blagdana, neradni dan utvrđen zakonom i na dan Uskrsa, a koji pada u radni dan, imaju pravo na naknadu plaće.**